Stiefpa kry lewenslank vir 13-jarige se verkragtingArgieffoto ŉ 45-jarige man is vandeesweek in die Pietermaritzburg-landdroshof tot lewenslange tronkstraf gevonnis nadat hy skuldig bevind is aan die verkragting van sy 13-jarige stiefdogter terwyl sy vrou in die huis was. Maj. Thulani Zwane, provinsiale polisiewoordvoerder van KwaZulu-Natal, het Vrydag gesê die man, wie se naam nie genoem mag word nie om die meisie se identiteit te beskerm, is skuldig bevind vir dié verkragting in 2014 in Plessislaer. “Die 13-jarige slagoffer het in haar kamer geslaap toe haar stiefpa haar genader en na ŉ ander kamer op die boonste verdieping van die huis geneem het,” het Zwane gesê. “Die ma het wakker geword en besef haar man is nie in die bed nie. Toe sy gaan ondersoek instel, het sy ook gesien haar dogter is nie in haar bed nie. Sy is toe na die kamer op die boonste verdieping waar sy albei kaal in ŉ bed aangetref het.” Die ma het haar dogter na ŉ dokter geneem vir ondersoek. Die dokter het bevestig dat sy verkrag is. Die Plessislaer-polisie se eenheid teen gesinsgeweld, kindermishandeling en seksuele oortredings het die saak ondersoek en die man in hegtenis geneem. “Die slagoffer is ondervra en het ’n sterk getuienis in die hof gelewer, wat gelei het tot die skuldigbevinding,” het Zwane bygevoeg.